《和孔毅甫州名五首 其二》
宋代·吕陶

衡阳古胜郡，齐民颇淳质。富饶几维扬，朴静类高密。

易将诚心感，难以威势屈。水宿亦安枕，岩扉不施荜。

太平得良守，条教尽归一。人方乐简治，自为宜老佚。

穷通有定数，舒卷犹古帙。深思已诣理，达观岂言物。

屡尝登宾阶，每许脱朝绂。共谈海鹏志，不道塞马失。

金声发锵锵，宝肆容瑟瑟。遂回岷山眼，未委瘴江骨。

赓咏酬真乐，聊以歌化日。珷玞难重陈，黄玉似蒸栗。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。